Diari Oficial de la Generalitat Valenciana


Sumari del DOGV 3274, del 29-06-1998 (1998/4664)

Notificació de la Resolució de 13 de març de 1998, del sotssecretari d'Obres Públiques, per la qual es declara en estat d'abandó l'embarcació denominada Río Jalón.
-------------------------------------------------------------------------------------------------------------------------------------------------------------------

### Dades del document

Número de DOGV
:   3274

Data del DOGV
:   29-06-1998

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   1998/4664


Organisme emissor
:   Conselleria d'Obres Públiques,Urbanisme i Transports

Tipus de document
:   Anunci

Notificació de la Resolució de 13 de març de 1998, del sotssecretari d'Obres Públiques, per la qual es declara en estat d'abandó l'embarcació denominada Río Jalón. [1998/C4664]
  
No havent pogut notificar a la mercantil Fronalamar, SL, al domicili conegut per aquesta administració, la resolució del sotssecretari d'Obres Públiques, de data 13 de març de 1998, per la qual es declara en estat d'abandó l'embarcació denominada Río Jalón, atracada al port esportiu de la Pobla de Farnals i el titular de la qual és la mercantil Fronalamar, SL, i autoritza la mercantil Explotaciones Marítimas de Levante, SL, el desballestament de l'esmentada embarcació, d'acord amb el que estableix l'article 59.4 de la Llei 30/1992, de 26 de novembre, es fa públic el text íntegre de l'esmentada resolució perquè aquest anunci servesca de notificació a la mercantil interessada.
  
"Examinat l'expedient 4/96, sobre reflotament de l'embarcació Río Jalón al port de la Pobla de Farnals, s'emet aquesta resolució que es basa en els següents:
  
Antecedents de fet
  
Primer
  
Amb data 20 de març de 1996, la mercantil Explotaciones Marítimas de Levante, SL, entitat adjudicatària del port esportiu de la Pobla de Farnals comunica a aquesta administració l'enfonsament del vaixell draga denominat Río Jalón, propietat de la mercantil Fronalamar, SL, a causa de l'existència en aquest d'una via d'entrada permanent d'aigua, i que ha quedat el vaixell escorat cap a la zona interior del port, cosa que podria ocasionar risc de danys en persones i coses.
  
L'entitat adjudicatària del port adjunta informe de la Capitania Marítima a València, sobre la situació de la draga Río Jalón i als efectes previstos en l'article 107 de la Llei de Ports de l'Estat i de la Marina Mercant (procediment a seguir per al cas d'enfonsament de bucs en port), i hi manifesta que "la situació creada pel buc draga, que es troba atracat al port esportiu de la Pobla de Farnals en aparent estat d'abandó i amb unes condicions d'escora i flotabilitat anormals, suposa un perill per a la seguretat de la navegació interior del port, amb risc d'enfonsament de la mateixa nau i risc per a les embarcacions que transiten pels seus voltants en demanda o eixida de l'atracada. Per això, el propietari haurà de prendre les mesures necessàries per restablir la normalitat alterada o, en cas que aquest no responguera una vegada requerit, procedir com legalment està establert".
  
Comunicat el que s'ha exposat anteriorment al representant de Fronalamar, SL, i requerit, tant de forma verbal com escrita, per tal que adopte les mesures convenients per a la reparació de l'embarcació, l'única mesura que l'esmentat representant ha pres ha estat interposar denúncia penal contra Explotaciones Marítimas de Levante, SL, davant el Jutjat d'Instrucció de Massamagrell.
  
Com a conseqüència de l'anterior, el concessionari sol·licita que es requeresca la mercantil Fronalamar, SL, per tal que abandone el port, o bé repare l'embarcació i, en qualsevol cas, abandone posteriorment el port, ja que no es tracta d'una embarcació d'esbarjo.
  
Segon
  
Conegut l'enfonsament de la draga pel personal competent de la Direcció General d'Obres Públiques, s'emet informe del Servei de Planificació i Infraestructura Portuària en què es fa constar que s'ha comprovat que la draga "es troba enfonsada i escorada a estribord, i la seua quilla està descansant sobre el fons del canal, i de continuar aquesta situació i continuar escorant-se cap al canal, aquest es trobaria tancat per a la seua navegació, i impedirà amb això l'accés a les dàrsenes interiors del port". Estableix, en conseqüència, el citat informe, la necessitat d'iniciar un expedient per reflotar el vaixell o enfonsar-lo en aigües on no perjudique l'activitat portuària, la navegació o la pesca.
  
Tercer
  
Vist el que exposen els apartats anteriors, amb data 28 de març de 1996, el director general d'Obres Públiques dicta resolució per la qual ordena a la mercantil Fronalamar, SL, la reparació i el trasllat fora del port de la Pobla de Farnals de l'embarcació Río Jalón, en el termini de 15 dies, amb advertència d'execució subsidiària per l'administració, i a costa de l'executat, en cas d'incompliment per part d'aquest.
  
Intentada la notificació de l'esmentada resolució al legal representant de la mercantil Fronalamar, SL, mitjançant agent notificador, no es pot dur a terme per no disposar del domicili correcte d'aquest, havent-se intentat esbrinar en el Registre Mercantil de València.
  
Davant la impossibilitat de la notificació personal i directa de la Resolució del director general d'Obres Públiques, es procedeix a la seua publicació en el Diari Oficial de la Generalitat Valenciana de data 21 de maig de 1996 i en el tauler d'edictes de l'Ajuntament de Puig.
  
Quarta
  
Transcorregut el termini concedit en la resolució esmentada en l'apartat anterior, el director general d'Obres Públiques dicta la resolució de data 16 de juliol de 1996 en la qual, davant l'incompliment de l'obligació de reparació i trasllat de l'embarcació Río Jalón per part del seu propietari, procedeix a l'execució subsidiària de les dites obligacions.
  
Cinquena
  
No obstant l'anterior, i comprovat que en el Registre Mercantil apareix inscrit que el cent per cent de les accions de la mercantil Fronalamar, SL són propietat del senyor Ramón Chulvi Martí, i que és apoderada de l'esmentada mercantil l'esposa d'aquest, la senyora Encarnación Brunet Planta, ambdós amb domicili al carrer de Beat Jofre, número 5, de la localitat de Puig, el director general d'Obres Públiques dicta resolució de 2 de desembre de 1996 per la qual es disposa a intentar novament la pràctica de la notificació de la Resolució de 28 de març de 1996, en la qual s'ordenava la reparació i el trasllat fora del port de la Pobla de Farnals, de l'embarcació Río Jalón.
  
La mencionada notificació es va intentar mitjançant carta certificada amb justificant de recepció, i va ser retornada pel Servei de Correus a la seua caducitat.
  
Posteriorment, la notificació a Ramón Chulvi Martí i a Encarnación Brunet Planta es va intentar mitjançant agent notificador, el primer la va rebre, però s'hi va negar la segona.
  
Sisena
  
Mentrestant, el concessionari del port esportiu de la Pobla de Farnals informa a aquesta administració que la draga Río Jalón ha lliscat sobre el fons en el qual es trobava recolzat el buc, fent entrar en tensió la totalitat d'amarres que el mantenen unit al moll, cosa que podria comprometre seriosament l'estabilitat estructural d'aquest per excés de tir, per la qual cosa, des del Servei de Gestió de Ports i Costes se sol·licita a la Capitania Marítima de València que la Inspecció de bucs examine la draga i es proposen les mesures que siguen necessàries per a garantir la seguretat de la navegació, atès que la situació del buc ha empitjorat.
  
Respecte d'això, la Capitania Marítima remet escrit de data 10 de febrer de 1997, en el qual comunica que els serveis d'Inspecció Marítima han informat el següent:
  
"La situació actual del buc presenta la situació ja comunicada en l'anterior informe, encara que de forma més accentuada, pel que fa a:
  
- Reforçar els calabrots d'amarratge al buc.
  
- Obtenir un informe de reconeixement de buc per homes granota, amb indicació de la situació sobre el fons, i si existeixen vies d'aigua.
  
- Buidar l'aigua mitjançant bombes per a efectuar un reconeixement interior que en determine l'estat.
  
Posteriorment i en vista del resultat de l'anterior, es dictaminarà el que siga procedent."
  
La Capitania Marítima afegeix que el procediment que estableix l'article 107 de la Llei de Ports està plenament justificat, i els responsables del port poden efectuar les obres per al trasllat, enfonsament o desballestament de l'embarcació, a costa de l'interessat, si aquest no compleix amb les seues obligacions.
  
Setè
  
Amb data 10 de febrer de 1997, el senyor Ramón Chulvi Martí presenta un escrit d'al·legacions davant la Divisió de Ports i Costes, en el qual manifesta que l'enfonsament de l'embarcació Río Jalón, com també la sostracció de la maquinària i materials de treball de la mencionada embarcació, va ser denunciat davant el Jutjat d'Instrucció de Massamagrell, on es van incoar les corresponents diligències per a la investigació dels fets, per la qual cosa és procedent la suspensió de l'expedient 4/96 i de la Resolució de la Direcció General d'Obres Públiques de 28 de març de 1996, segons la prioritat de la jurisdicció penal sobre l'administrativa.
  
Respecte d'això, amb data 13 de març de 1997, es va sol·licitar informe al Jutjat d'Instrucció de Massamagrell, sobre les diligències que se segueixen, sembla, a instància de la mercantil Fronalamar, SL, per l'enfonsament de l'embarcació Río Jalón, sense que des del mencionat jutjat se n'haja facilitat cap informació.
  
Vuitè
  
Vist l'escrit d'al·legacions presentat pel senyor Ramón Chulvi Martí, el director general d'Obres Públiques dicta resolució de data 17 de febrer de 1997, en què desestima la sol·licitud d'aquest, ja que aquesta es basa en l'existència de procediment penal pendent, sense que s'haja acreditat a aquesta administració ni l'existència del mencionat procediment, ni el seu estat, ni pot acceptar-se que la mera invocació a instància de part, de tal existència, obligue aquesta administració a paralitzar un procediment la finalitat última del qual és garantir la seguretat de la navegació al port esportiu de la Pobla de Farnals, i evitar danys i perjudicis als usuaris d'aquest. Tot això, sense perjudici que si el jutjat ordena que es paralitze el procediment administratiu, s'acatarà el pronunciament judicial que sobre aquest poguera produir-se.
  
La Resolució de 17 de febrer de 1997 reitera, així mateix, l'ordre a la mercantil Fronalamar, SL, en la persona del seu representant legal, de procedir a la reparació i trasllat fora del port de la Pobla de Farnals, de l'embarcació Río Jalón, en el termini de dos dies, amb advertència d'execució subsidiària per l'administració, i a costa de l'executat, en cas d'incompliment per part d'aquest.
  
La notificació de la Resolució de 17 de febrer va ser també dificultosa, ja que va ser rebutjada tant mitjançant agent notificador, com per correu certificat amb justificant de recepció.
  
Finalment, la resolució es va publicar en el Diari Oficial de la Generalitat Valenciana de 19 de maig de 1997 i en el tauler d'edictes de l'Ajuntament de Puig.
  
Novè
  
Incomplerta de nou, per part de la mercantil Fronalamar, SL, l'ordre de reparació i trasllat de l'embarcació, l'entitat concessionària Explotaciones Marítimas de Levante, SL, manifesta el desig de procedir al desballestament del vaixell, en vista de la impossibilitat de reflotar-lo atès el greu deteriorament del seu buc i presenta oferta econòmica per a la realització del mencionat desballestament.
  
Deu
  
Per altra part, l'expedient es troba en fase d'execució subsidiària i en compliment del que disposa l'article 107 de la Llei de Ports, se sol·licita a la Capitania Marítima informe sobre el valor actual de la draga Río Jalón.
  
Aquesta valoració és remesa amb data 5 de gener de 1998, i en resulta que el valor del buc, que és de fusta i està recolzat en el fons amb vies d'aigua i amarrat al moll del port de la Pobla de Farnals és d'1.000.000 de pessetes, i el seu equip propulsor es valora en 200.000 pessetes, i, per tant, el valor total del buc és la quantitat d'1.200.000 pessetes.
  
A aquests fets se'ls aplicaran els següents:
  
Fonaments de dret
  
Primer
  
L'article 107 de la Llei 27/1992, de 24 de novembre, de Ports de l'Estat i de la Marina Mercant estableix, per al supòsit d'enfonsament de bucs en un port, que l'autoritat portuària, amb l'informe previ de la capitania marítima i si, requerit el navilier o consignatari perquè abandone el port o repare el buc, aquest no ho fa, podrà traslladar-lo o procedir al seu enfonsament on no perjudique l'activitat portuària, la navegació o la pesca, utilitzant els mitjans d'execució forçosa previstos en l'ordenament jurídic. El propietari o navilier queda obligat, en tot cas, a sufragar les despeses ocasionades. Si aquest no paga en el termini establert les quantitats meritades pel rescat, l'autoritat portuària podrà procedir a l'alienació de les restes del buc, i deduir de l'import obtingut les despeses ocasionades. Si no és suficient, la diferència serà exigida per via de constrenyiment.
  
Segon
  
L'article 98 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú estableix que serà procedent l'execució subsidiària quan es tracte d'actes que, per no ser personalíssims, puguen ser realitzats per un subjecte diferent de l'obligat. En aquest cas, les administracions públiques realitzaran l'acte, per elles mateixes o a través de les persones que determinen, a costa de l'obligat.
  
Tercer
  
Tal com la Capitania Marítima ha manifestat reiteradament en els seus informes de data 20 de març de 1996 i 10 de febrer de 1997, la situació creada pel buc draga denominat Río Jalón al port esportiu de la Pobla de Farnals suposa un perill per a la seguretat de la navegació interior del port, amb risc d'enfonsament de la pròpia nau i risc per a les embarcacions que transiten al voltant d'aquesta.
  
Fent ús de les atribucions que concedeix, a aquesta Sotssecretaria d'Obres Públiques, l'article 10 del Decret 31/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports, resolc:
  
Primer
  
Declarar en estat d'abandó l'embarcació denominada Río Jalón, atracada al port esportiu de la Pobla de Farnals i el titular de la qual és la mercantil Fronalamar, SL.
  
Segon
  
Autoritzar a Explotaciones Marítimas de Levante, SL, el desballestament de l'embarcació Río Jalón, atracada al port esportiu de la Pobla de Farnals, i la mercantil fronalamar, SL, queda obligada a sufragar i rescabalar a la mercantil Explotaciones Marítimas de Levante, SL, les despeses ocasionades.
  
Aquesta resolució no és definitiva en via administrativa i contra ella es pot interposar recurs ordinari davant el conseller d'Obres Públiques, Urbanisme i Transports, en el termini d'un mes, comptador des de la notificació d'aquesta resolució, sense perjudici de la utilització pels interessats de qualsevol altre recurs que estime pertinent.